**ΚΑΝΟΝΕΣ ΑΣΦΑΛΕΙΑΣ ΣΤΟ ΕΡΓΑΣΤΗΡΙΟ ΟΡΓΑΝΙΚΗΣ ΧΗΜΕΙΑΣ**

1. Κατά την εκτέλεση των πειραμάτων είναι **υποχρεωτική** η χρήση της :

* εργαστηριακής ρόμπας (οι φοιτητές/τριες χρησιμοποιούν δική τους εργ. ρόμπα την οποία οφείλουν να διατηρούν καθαρή),
* προστατευτικών γυαλιών,
* και γαντιών

Συνιστάται η χρήση προστατευτικής μάσκας (μιας χρήσης) ειδικά στις ασκήσεις που χρησιμοποιούνται πτητικές χημικές ουσίες).

1. Απαγορεύεται το κάπνισμα, η χρήση κινητού και το φαγητό στο εργαστήριο.
2. Σε περίπτωση ατυχήματος ενημερώνετε αμέσως τον υπεύθυνο του εργαστηρίου για να λάβετε τις πρώτες βοήθειες.
3. Πλύνετε με άφθονο νερό και σαπούνι ισχυρά οξέα, βάσεις διαβρωτικές, θερμές ή δηλητηριώδεις χημικές ουσίες που έπεσαν πάνω στο δέρμα σας ή τα ρούχα σας.
4. Μεριμνήστε για τη ασφάλεια των συναδέλφων σας που εργάζονται κοντά σας και μην πανικοβάλλεστε σε περίπτωση πυρκαγιάς ή τραυματισμό.
5. Σβήστε μία μικρή πυρκαγιά γρήγορα καλύπτοντας την με μία πετσέτα ή χρησιμοποιήσετε τον πυροσβεστήρα.
6. Το Εργαστήριο διαθέτει **Επλυντή ματιών** και **Καταιωνιστήρα σώματος**.
7. Επικίνδυνες και δύσκολες τεχνικές θα εκτελούνται παρουσία του υπευθύνου.
8. Παραλαμβάνετε τα αντιδραστήρια (ελέγχοντας τις ετικέτες τους) από τους απαγωγούς οι οποίοι να βρίσκονται σε λειτουργία.
9. Ποτέ μη θερμαίνετε ένα κλειστό σύστημα. Μη μεταγγίζετε εύφλεκτα ή τοξικά υγρά (όπως οι οργανικοί διαλύτες αιθέρας, πετρελαϊκός αιθέρας, ακετόνη κ.λ.π.) από ένα δοχείο σε άλλο όταν βρίσκεται κοντά φλόγα ή θερμή πλάκα, ούτε να τα χύνετε στο νιπτήρα χωρίς να ρίξτε στη συνέχεια άφθονο νερό. Η τήρηση των παραπάνω είναι απαραίτητη για να αποφύγετε ατύχημα ή πυρκαγιά.
10. Στους νιπτήρες μπορείτε να ρίχνετε μόνο τις ουσίες που διαλύονται στο νερό.
11. Οι ουσίες που δεν διαλύονται στο νερό αδειάζονται σε ειδικά δοχεία συλλογής που έχουν τοποθετηθεί στους απαγωγούς .
12. Αδιάλυτα υπολείμματα (τυλιγμένα σε χαρτί), διηθητικά χαρτιά κ.λ.π. να τοποθετούνται στα καλάθια αχρήστων.
13. Αχρηστεύστε τα ραγισμένα γυαλικά, αφού ενημερώσετε τον υπεύθυνο του εργαστηρίου, ώστε να αποφύγετε ατυχήματα στα επόμενα πειράματα. Τοποθετήστε τα σπασμένα κομμάτια τους σε ειδικό δοχείο που φέρει την ένδειξη γυαλικά.
14. Διατηρείστε πάντα τον πάγκο σας και τα γυάλινα σκεύη που χρησιμοποιείτε καθαρά, καθώς επίσης και τα μπουκάλια των αντιδραστηρίων και τους νιπτήρες. Καθαρίστε αμέσως υγρές ή στερεές χημικές ουσίες που σκορπίσατε.
15. Τα ατομικά όργανα που έχετε παραλάβει από το εργαστήριο πρέπει να φυλάσσονται στα ντουλάπια σας. Συσκευές και όργανα κοινής χρήσης πρέπει να παραδίνονται στον επόμενα συνάδελφό σας καθαρά και σε καλή κατάσταση. Ειδικά αντιδραστήρια και όργανα θα παραλαμβάνετε από τον υπεύθυνο του εργαστηρίου.

Οι διδάσκοντες